b"\n_START_ARTICLE_\nRoger Federer\n_START_SECTION_\nOppvekst\n_START_PARAGRAPH_\nRoger Federer ble f\xc3\xb8dt 8. august 1981 i Basel, som s\xc3\xb8nn av Robert Federer og Lynette Durand, og som den yngre broren til Diana, f\xc3\xb8dt i 1979. Faren er sveitsisk og moren er s\xc3\xb8rafrikansk. I sin ungdom s\xc3\xa5 Federer spesielt opp til tennisspillerne Boris Becker og Stefan Edberg. P\xc3\xa5 tennisbanen hadde Federer et stort temperament og var veldig f\xc3\xb8lsom overfor motganger. Svenske Peter Lundgren var ansatt som trener for den sveitsiske tennisforbundet tidlig p\xc3\xa5 2000-tallet, og tok tak i Federers utfordringer p\xc3\xa5 tennisbanen.\n_START_SECTION_\nKarriere\n_START_PARAGRAPH_\nI 1999 ble han den yngste spilleren som er blitt rangert blant verdens 100 beste spillere. I 2000 kom han til sin f\xc3\xb8rste finale i en ATP-turnering. I 2001 vant Federer sin f\xc3\xb8rste ATP tittel i Milan. Han vant ogs\xc3\xa5 Hopman Cup dette \xc3\xa5ret sammen med Martina Hingis. _NEWLINE_I 2002 vant han tre ATP-turneringer og endte \xc3\xa5ret som nummer seks p\xc3\xa5 verdensrankingen. I 2003 vant han sju ATP-titler, inkludert sin f\xc3\xb8rste Grand Slam-tittel. Det var i Wimbledonturneringen, der han slo Andy Roddick i semifinalen og Mark Philippoussis i finalen. _NEWLINE_I 2004 vant han hele 11 ATP-titler, inkludert tre Grand Slam-titler. St\xc3\xb8rstedelen av sesongen (fra februar) var Federer rangert som nummer en i verden. I 2005 tangerte Federer prestasjonen med 11 ATP-titler, inkludert to Grand Slam-seire. Dette \xc3\xa5ret var han rangert som verdensener gjennom samtlige uker. _NEWLINE_I 2006-sesongen vant han b\xc3\xa5de Australian Open, Wimbledon og US Open. For f\xc3\xb8rste gang n\xc3\xa5dde han finalen i French Open, men tapte for Rafael Nadal i finalen._NEWLINE_I 2007-sesongen gikk Federer til topps i Australian Open, men tapte for andre \xc3\xa5ret p\xc3\xa5 rad finalen i French Open. 8. juli 2007 vant han Wimbledon-finalen for femte \xc3\xa5r p\xc3\xa5 rad, og gjentok prestasjonen til Bj\xc3\xb6rn Borg, som vant fem strake titler mellom 1976\xe2\x80\x931980. Han vant sin fjerde strake US Open-tittel og vant dermed sin 12. Grand Slam-turnering i single._NEWLINE_I innledningen til 2008-sesongen, var Federer plaget av kyssesyke. Dette bidro til at han ikke klarte \xc3\xa5 n\xc3\xa5 finalen i Australian Open. I de to neste grand slam-turneringen, French Open og Wimbledon, ble han begge gangene sl\xc3\xa5tt av Rafael Nadal i finalen. Dette var medvirkende til at han i august samme \xc3\xa5r mistet topplasseringen p\xc3\xa5 verdensrankingen til Nadal, etter \xc3\xa5 ha toppet siden 2004. I sommer-OL 2008 var Federer sveitsisk flaggb\xc3\xa6rer under \xc3\xa5pningsseremonien. 14. august 2008 ble han sl\xc3\xa5tt ut i kvartfinalen i tennis i sommer-OL 2008 i to strake sett av amerikaneren James Blake (4\xe2\x80\x936, 6\xe2\x80\x937). Federer ble imidlertid olympisk mester i dobbel den 16. august med parkamerat Stanislas Wawrinka. 8. september vant han sin 5. strake triumf i US Open da han beseiret skotten Andy Murray 3-0 i sett._NEWLINE_\xc3\x85pningen i 2009-sesongen ble bedre enn \xc3\xa5pningen p\xc3\xa5 den foreg\xc3\xa5ende sesongen for Federer, men han tapte Australian Open-finalen mot Nadal i fem sett. Han fikk deretter sin hevn da han vant Madrid Masters og forhindret Nadal i \xc3\xa5 ta alle tre masterstitlene p\xc3\xa5 grus i l\xc3\xb8pet av ett \xc3\xa5r. Ved \xc3\xa5 sl\xc3\xa5 svenske Robin S\xc3\xb6derling i finalen i French Open fikk han endeleg sin karriere grand slam, og ble bare den sjette mann til \xc3\xa5 oppn\xc3\xa5 dette i den moderne era. Han vant ogs\xc3\xa5 Wimbledon i 2009. Federer vant over Andy Roddick i finalen.     _NEWLINE_2010-sesongen ble \xc3\xa5pnet med seier i Australian Open. Roger Federer ble dermed den f\xc3\xb8rste til \xc3\xa5 oppn\xc3\xa5 16 Grand Slam-titler._NEWLINE_2011-sesongen ble det f\xc3\xb8rste \xc3\xa5ret siden 2002 hvor han ikke klarte \xc3\xa5 vinne en Grand Slam-turnering. Han n\xc3\xa5dde finalen i French Open, men tapte mot spanjolen Rafael Nadal._NEWLINE_Federer vant Wimbledonturneringen i 2012 mot Andy Murray. Federer har dermed syv seiere i Wimbledon totalt, og tangerer med det William Renshaw og Pete Sampras' rekord. Utvider samtidig rekorden for antall Grand Slam-titler til 17. Med denne Wimbledon-seieren tok Federer over topplasseringen p\xc3\xa5 verdensrangeringen og klarte dermed ogs\xc3\xa5 \xc3\xa5 passere Pete Sampras med flest antall uker som nr. 1 i verden. Federer har n\xc3\xa5 rekorden p\xc3\xa5 tilsammen 302 uker. Roger Federer oppn\xc3\xa5dde en s\xc3\xb8lvmedalje i London OL i 2012, han ble sl\xc3\xa5tt i finalen av Andy Murray._NEWLINE_Han ble rangert som nummer seks p\xc3\xa5 verdensrangeringen og vant kun en turnering i 2013. Federer vant fem single titler i 2014, i tillegg klarte han \xc3\xa5 vinne en etterlengtet tittel i Davis Cup for Sveits i november 2014 sammen med, Stanislas Wawrinka, Marco Chiudinelli, Michael Lammer og kapteinen og personlig trener Severin L\xc3\xbcthi.  _NEWLINE_Roger Federer vant sin 1000. ATP-match i Brisbane. Han vant samtidig ogs\xc3\xa5 turneringen der. Federer har vunnet ATP-singletittel i femten p\xc3\xa5f\xc3\xb8lgende \xc3\xa5r, fra Milan 2001 til Brisbane 2015. I 2015-sesongen vant han 6 single titler. 2016 var et \xc3\xa5r som var preget av mye skader for Federer, han vant ingen turneringer dette \xc3\xa5ret._NEWLINE_I 2017 vant Federer igjen Australian Open, 7 \xc3\xa5r etter sin forrige triumf. Dette var hans 5 tittel i turneringen og hans 18 Grand Slam tittel. Han vant ogs\xc3\xa5 Wimbledon for 8. gang i 2017. Med dette ble han den mestvinnende tittelholder i Wimbledon gjennom turneringens historie. Dette var hans 19.ende Grand Slam tittel og hans 5 tittel for \xc3\xa5ret. Totalt vant Federer 7 single titler i 2017. I tillegg var han med \xc3\xa5 vinne Laver Cup for Team Europa mot Team World._NEWLINE_Federer startet 2018 sesongen med \xc3\xa5 vinne Hopman Cup for andre gang i karrieren. Dette gjorde han sammen med Belinda Bencic._NEWLINE_I Australian Open slo han Marin \xc4\x8cili\xc4\x87 i finalen, og tok dermed sin 20 grand slam tittel. Han vant turneringen i Rotterdam i februar 2018. Ved \xc3\xa5 vinne denne tittelen, ble Federer historisk fordi han ble den eldste spiller som er rangert som nummer 1 i verden gjennom tidene, med sine 36 \xc3\xa5r. Ogs\xc3\xa5 i 2019 startet Federer sesongen med \xc3\xa5 vinne Hopman Cup sammen med Belinda Bencic. Dette var Federer sin tredje tittel i turneringen. I mars 2019, vant Federer sin 8 tittel i Dubai. Dette var hans 100 ATP tittel. Han ble med dette kun den andre mannen i tennishistorien med 100 ATP single titler. Kun Jimmy Connors har flere titler med 109 ATP titler.\n_START_SECTION_\nSpillestil\n_START_PARAGRAPH_\nRoger Federer er 1,85 meter h\xc3\xb8y og veier 85 kg. Han er en h\xc3\xb8yrehendt spiller som spiller \xc3\xa9nh\xc3\xa5nds backhand.\n_START_SECTION_\nTrenere\n_START_PARAGRAPH_\nI l\xc3\xb8pet av karrieren har Roger Federer hatt f\xc3\xb8lgende trenere: Adolf Kacovsky (1991), Peter Carter (1991\xe2\x80\x932000), Peter Lundgren (2000\xe2\x80\x9303), Tony Roche (2006\xe2\x80\x9307), Severin L\xc3\xbcthi (2007\xe2\x80\x93n\xc3\xa5), Jose Higueras, (2008), Paul Annacone (2010\xe2\x80\x9313), Stefan Edberg, (2014) og Ivan Ljubicic 2016, 2017 og 2018.\n_START_SECTION_\nFamilieliv\n_START_PARAGRAPH_\nRoger Federer er gift med Mirka Vavrinec, og sammen har de tvillingd\xc3\xb8trene Charlene Riva og Myla Rose som de fikk i 2009. Paret ble foreldre til nok et tvillingpar i 2014, denne gangen fikk de s\xc3\xb8nnene, Leo og Lenny."